পৌঁছোলাম পটুয়া সমিতির জয়েন্ট সেক্রেটারির রঞ্জিত সরকারের কাছে। জানলাম, এখনও ‘থিম’ আর ‘সাবেক’ পুজোর মধ্যে লড়াইয়ে এগিয়ে ‘সাবেক’। ‘থিম’-এর পরিমাণ ৩০% হলে, ‘সাবেক’ ৭০%। যাঁরা ‘থিম পুজো’ প্রায় ৫-৬বার করেছেন তাঁরাও ফিরছেন ‘সাবেকে’। অন্যদিকে বিদেশে প্রতিমা পাঠানোর হারও ক্রমশ বাড়ছে বলে জানালেন তিনি। ইতিমধ্যেই গত বছরের তুলনায় বেশ কয়েকটা ঠাকুর বেশিই পাঠানো হয়েছে। সেখানে চাহিদা অনুযায়ী এক চালচিত্র বা ছাড়া ছাড়া চালচিত্রের ঠাকুর বানানো হয়। আর তার আকার আর কাজের ওপর নির্ভর করে কোনোটা ৮০ হাজারে, কোনোটা আবার এক–দেড় লাখেও বিক্রি হয়। তিনি বললেন, আজকাল শোলার ঠাকুরের চাহিদা ক্রমশ তলানিতে এসে ঠেকেছে, ১০%। বাড়ছে ফাইবারের তৈরি ঠাকুরের চাহিদা।